
Omistettu Sannalle. Kiitos tuesta, kirjan sisällön ja rakenteen arvioinnista, palautteesta, parannusehdotuksista, oikoluvusta, kansikuvasta ja avusta kannen suunnittelussa.










I


Luin aamun sanomalehteä ruokapöydän ääressä ja join teetä, kun ovikello soi. Kiirehdin keittiöstä olohuoneeseen ja menin avaamaan ovea.


— Tullaan, tullaan! huusin.


Ovella seisoi nuori hieman yli kaksikymmentävuotias nainen, jolla oli tummat puolipitkät hiukset ja siistit vaatteet yllään. Luultavasti työskentelee jossain tärkeässä tehtävässä yrityksessä tai virastossa.


— Huomenta, onhan tämä Etsivätoimisto Hawtree?


— Huomenta. Kyllä on, tule vain sisälle, ole hyvä.


— Kiitos, nainen sanoi ja ojensi kätensä. Kättelimme ja hän astui sisään ja osoitin naulakkoa, johon hän voisi jättää päällystakkinsa.


— Olen Jane Doyle. Menenkin heti asiaan, jos sopii, koska minulla on kiire, nainen sanoi ja laittoi takkinsa ja hattunsa naulakkoon roikkumaan.


— Sehän sopii. Mitä on tapahtunut?


— On tapahtunut onnettomuus, tai sellaisena poliisi asiaa tällä hetkellä tutkii. Mielestäni tapaukseen liittyy kuitenkin niin monta erikoista yksityiskohtaa, että sitä pitäisi tutkia tarkemmin.


— Aivan. Sitä vartenhan me yksityisetsivät olemme.


Ohjasin Janen istumaan tuoliin, joka oli olohuoneeni keskellä ja siirryin itse työpöytäni taakse istumaan häntä vastapäätä. Kotini oli samalla myös toimistoni, jonka olohuone, eli ensimmäinen huone kadulta tultaessa, oli valjastettu työkäyttöön. Makuuhuoneet olivat yläkerrassa ja toimiston takana sijaitsi pieni keittiö ja ruokailuhuone, jossa olin vielä äsken lukemassa lehteä. Tämä oli paras järjestely, koska etsivätoimistoni oli vasta aivan alkutaipaleella.


— Kertokaahan rouva Doyle mitä on tapahtunut. Puhuit jotain onnettomuudesta.


— Voit kutsua minua Janeksi.


— Selvä, Jane. Minä olen Mason, mutta kaikki kutsuvat minua nimellä Mac.


— Hyvä on, Mac. Kerron ensin hieman taustaa. Meillä on perheyritys, jossa itsekin työskentelen myyntipuolella. Työmme on enimmäkseen kuljetusten vientiä ja tuontia.


— Onko kyseessä laivavarustamo?


— Kyllä. Murphy's Shipping Company nimeltään. Meillä on tällä hetkellä viisi rahtialusta, joilla kuljetamme kauppatavaraa Euroopan lähisatamiin. Enimmäkseen hiiltä, viljaa ja tekstiilejä. Joskus olemme hakeneet sokeria ja rommia aina Karibialta asti, mutta se on nykyään vähenemään päin. Mutta se miksi olen täällä, liittyy asiaan, joka tapahtui eilen aikaisin aamulla.


— Mitä silloin tapahtui?


— Hieman kuuden jälkeen satamatyöläiset saapuivat töihin meidän varastollemme.


— Mutta eilenhän oli sunnuntai, keskeytin.


— Kyllä, mutta olimme saaneet lastin, joka piti purkaa mahdollisimman pian. Lasti sisälsi ruokatarvikkeita, jotka olisivat pilaantuneet, ellei niitä olisi saatu purettua ja kuljetettua kauppoihin nopeasti.


— Ymmärrän, sanoin ja otin työpöytäni laatikosta kynän ja muistivihkoni.


Jane huomasi tämän ja piti kohteliaasti pienen tauon, jotta sain tähänastiset tapahtumat kirjoitettua ylös.


— No niin, ole hyvä ja jatka.


— Silloin aamulla työläiset löysivät Jamesin makaamassa elottomana varastomme lattialla, Jane sanoi ja huokaisi raskaasti.


Tämähän kuulosti lupaavalta, koska vaikuttaahan tapaus ihan eri luokan jutulta, kuin etsivätoimistoni ensimmäinen toimeksianto, joka on vielä kesken, ja sisältää lähinnä tarkkailua ja salakuvien ottamista asiakkaalle.


— Kuka tämä menehtynyt henkilö oli?


— James Murphy. Yrityksemme toimitusjohtaja ja isäni.


— Olen pahoillani, sanoin ja tunsin myötätuntoa Murphyjen perhettä kohtaan. — Tämän on täytynyt olla rankkaa teidän perheellenne.


— Kyllä se on ollutkin. Hautajaisjärjestelyt ja sen miettiminen mitä tulevaisuus tuo tullessaan. Koko juttu. Ja vielä se, että epäilen että kyseessä ei ollut onnettomuus.


— Mistä niin päättelet? Kerroit, että poliisit pitävät tapahtumaa onnettomuutena, eikö niin?


— Kyllä, ainakin vielä poliisi tutkii tapausta pelkästään onnettomuutena. Se mikä minua tässä on häirinnyt, on paikka, josta isäni löytyi. Isäni oli nimittäin hyvin täsmällinen mies, jolla oli omat muuttumattomat rutiininsa. Luultavasti se liittyi työn aiheuttamaan stressiin. Vahvoilla rutiineilla hän pystyi vaikuttamaan ainakin tiettyihin päivän tapahtumiin mielensä mukaan. Yksi niistä oli kävelyretki, jonka hän teki aina lauantaisin töidensä jälkeen. Hän työskenteli kotonaan Edge Lanella aamupäivän kello yhdeksästä yhteentoista ja lähti sen jälkeen kävelylle. Sieltä hän palasi lähes minuutilleen kahdelta iltapäivällä kotiinsa. Nyt hän ei ollut palannut. Äitini soitti minulle lauantaina neljän aikaan ja kyseli olinko nähnyt isääni sinä päivänä.


— Tiedätkö missä hän teki kävelynsä? Oliko reitti aina sama?


— En tiedä tarkalleen. Hän käveli kotinsa ympäristössä kierrellen tuttuja katuja. Hän piti myös läheisestä puistosta ja kierteli siellä rauhallisesti ympäriinsä leväten välillä puistonpenkeillä, koska ei pystynyt kävellä kovin pitkään kerrallaan huonon polvensa vuoksi. Muistan nähneeni hänet muutamia kertoja istuskelemassa puistossa lauantaisin. Mutta hän halusi aina tehdä lenkin yksin ja hänet tuntien reitti on ollut varmasti aina sama.


— Koska hän piti rutiineista kiinni, jatkon lausetta.


— Niin, se meni joskus vähän jopa liiallisuuksiin. Hänen rakkain esineensä oli taskukello, josta hän katsoi aina mitä seuraavaksi oli ohjelmassa. Kello oli amerikkalainen ja isäni kutsui sitä rautatiekelloksi, koska se oli suosittu malli rautatieläisten keskuudessa tarkkuutensa takia.


— Löytöpaikka oli siis erikoinen mielestäsi?


— Kyllä. Mielestäni on vähintäänkin outoa, että hänet löydettiin satamasta meidän yrityksemme varaston lattialta. Hän kävi kyllä kokouksissa varaston vieressä olevassa hallintorakennuksessa, mutta varastolla hän ei käynyt oikeastaan koskaan. Varsinkaan nykyisin, kun veljeni Henry ja minä hoitelemme suuren osan yrityksemme päivittäisistä töistä. Enimmäkseen hän teki työnsä kotonaan omassa työhuoneessaan Edge Lanella. Lisäksi hänen kotoaan on satamassa sijaitsevalle varastolle yli kaksi mailia suuntaansa. Ei isä niin pitkiä kävelylenkkejä jaksaisi huonon polvensa vuoksi. Hän oli loukannut sen sodan aikana laivalla työskennellessään. Lisäksi hänen katoamisensa ja löytymisen välillä on uskomattoman pitkä aika. Hänen olisi pitänyt tulla kotiinsa lauantaina kahdelta, mutta hänet löydettiinkin vasta seuraavana aamuna.


— Ymmärrän, sanoin ja aloin käydä tapahtumia ääneen läpi. — Satamatyöläiset siis löysivät isäsi eilen sunnuntaina 20. päivä lokakuuta kuudelta aamulla sataman varaston lattialta. Oliko ruumiissa väkivallan merkkejä?


— Sitä en osaa sanoa. Poliisi on ollut hyvin vähäpuheinen asiasta, koska tutkinta on vasta alkuvaiheessa. He sanoivat kuitenkin, että kyseessä on todennäköisesti ollut kaatuminen portaissa.


— Tiedätkö että, kuka ruumiin löysi?


— Patrick Coomber niminen satamatyöläinen, joka oli tullut sunnuntaina ensimmäisenä töihin. Minä en ole hänen kanssaan asiasta puhunut, vaan toivoisin, että sinä aloittaisit tutkimuksen haastattelemalla häntä. Meillä on oma varasto satamassa, koska perheyritys on toiminut jo monia sukupolvia ja se on ollut käytössä jo isoisän isän aikana. Nykyään varustamot usein vain vuokraavat tarvitsemaansa varastotilaa. Patrick Coomber on meidän tärkeimpiä vakiotyöntekijöitämme ja löydät hänet haastattelua varten varmimmin varastolta.


— Kuulostaa hyvältä. Tapaan hänet mielellään siellä, koska saan samalla vähän kuvaa siitä, millainen mahdollinen rikospaikka on kyseessä.


Jane osoitti pöydälläni olevaa vihkoa ja annoin sen hänelle kynän kera. Hän otti oman yhteystietovihkonsa laukustaan, etsi Patrickin numeron sieltä, ja kirjoitti sen antamalleni paperille.


— Soita Patrickille ja sovi tapaaminen varastolla. Kerro että minä annoin luvan. Sinne ei päästetä ketään vieraita ilman lupaa. Poliisi on jo ehtinyt tekemään omat tutkimuksensa paikan päällä, joten saimme luvan jatkaa varaston käyttöä normaalisti.


— Selvä, sovin tapaamisen.


— Minun täytyy nyt lähteä, mutta pidetään yhteyttä, ja kerro heti, jos saat jotain selville. Tässä vielä käyntikorttini, josta saat numeroni ja osoitteeni. Asun tässä lähellä Wavertree Roadilla ja varustamon toimistotilat ovat satamassa varastorakennuksen vieressä. Minut saa kiinni työaikoina sataman toimiston numerosta tai sitten kotinumerostani. Olemme mieheni kanssa remontoimassa uutta taloamme, johon olemme aikeissa muuttaa heti kun mahdollista. Remontin venyminen maksaa isoja summia. Siellä ei ole vielä puhelinta, niin jos en vastaa kummastakaan numerosta niin olen todennäköisesti uudella asunnollamme.


— Selvä on, kiitos, sanoin ja tarkastelin hienoa käyntikorttia.


Sovimme vielä pikaisesti yksityiskohdista; palkka maksetaan jokaiselta tutkimuspäivältä ja kohtuulliset kulut korvataan. Ojensin hänelle lopuksi oman käyntikorttini, joka ei ollut lainkaan niin hieno kuin Janella. Käyntikorttejani ei ollut painettu kirjapainossa vaan naapurin Florence-leski oli tehnyt ne kirjoituskoneella paperille, jotka sitten on leikattu ja liimattu ohuelle pahville.


Florence eli Flo oli minulle ja yritykselleni korvaamaton apu, koska hän hoiteli myös kalenterivaraukset ja vastasi puhelimeen, kun en ollut kotona tavoitettavissa. Olin saanut hankittua puhelimeen pitkän jatkojohdon, jonka avulla aparaatin sai kiikutettua takapihan kautta Flolle naapuriin, silloin kun lähdin pidemmäksi aikaa ulos. Olin luvannut, että alkaisin maksamaan oikeata palkkaa heti kun se vain on taloudellisesti mahdollista, mutta tällä erää kohtuullinen puhelimenkäyttö omiin tarkoituksiin oli riittänyt hänelle. Toivottavasti tämä juttu paljastuisi niin tuottoisaksi, että saisin liiketoiminnan kunnolla käyntiin. Olisihan se hienoa, kun olisi kirjapainossa painetut käyntikortit.


***


Janen poistuttua laahustin takaisin työpöytäni tuolille istumaan. Nostin toisen jalan työpöydälle, ja kurottauduin pöydän yli puhelinta kohti. Pyöritin puhelimeen Patrickin numeron. Tuskin hän on olisi vielä kotona mutta koitetaan. Puhelin hälytti muutaman kerran.


— Nella Coomber puhelimessa, vastasi ääni. Luultavasti Patrickin vaimo.


— Huomenta rouva Coomber, täällä on yksityisetsivä Mac Hawtree. Onkohan Patrick tavattavissa?


— Huomenta. Ei ole. Hän on töissä mutta tulee viiden jälkeen. Jätänkö soittopyynnön?


— Kyllä, vastasin ja luettelin oman numeroni. — Minulla on kysymyksiä siitä James Murphyn tapauksesta. Eli asia on tärkeä.


— Herra siunaa, eikö poliisit ole jo kuulustellu Patrickia tarpeeksi? Onko jotain hullusti? Nella kysyi hämmentyneenä.


— Ei ollenkaan, teen vain muutamia lisäkysymyksiä rouva Jane Doylen toiveesta. Hän nimittäin epäili, että tässä asiassa voisi olla jotain mikä ei kestä päivänvaloa.


Aloin saman tien katumaan, että lipsautin tuon tiedon Nellalle. Ehkä olisi ollut parempi säilyttää tämä tieto vielä itsellään.


— Niinkö? No jos jotain rikollista tähän liittyy, niin syyllinen on kyllä tiedossa.


— Ai? kysyin ja olinkin tyytyväinen, että olin maininnut asiaan liittyvän jotain erikoista.


— Herra Robert Murphy eli Jamesin nuorimmainen. Hän on vasta parikymppinen poika, mutta hääräilee varastopäällikkönä ja pimittää itselleen tavaroita lasteista minkä ehtii. Mutta älä vaan kerro kellekään, että mä oon sanonu näin. En haluu, että Patrickin työpaikka vaarantuu. On parempi pysyä asiasta vaiti, eikö olekin?


— Älä huoli. Tämä pysyy meidän välisenämme. Onko Jamesilla muita lapsia? Janen ja Robertin lisäksi.


— Joo, kyllähän niitä on koko liuta eli vanhin on Henry. Hän kai hoitelee päivittäiset johtajan tehtävät. Heidän isänsä James tekee suuremmat päätökset, tai teki. Nyt Henryn pitää varmaan ottaa koko firma kontolleen. Sitten on Joseph, joka on vastuussa talouspuolesta. Kirjanpidosta ja sellaisesta. Josephin jälkeen tulee Jane. Hänen puolestaan ilmeisesti teetkin tutkimusta?


— Kyllä, rouva Jane Doyle on palkannut minut tutkimaan tätä asiaa vähän tarkemmin, kun poliisien resurssit tuntuvat olevan kovin ohuet, vastasin.


— Niinpä. Ei ne mitään koskaan ehdi tutkia. Kaikki aika menee, kun yrittävät saada mellakoita kuriin. Millon mistäkin rettelöidään kaupungilla ja aina on joku lakko menossa. Ai niin, meinasin unohtaa, että Janellahan on siskokin. Taitaa olla kaksoissisko, mutta hän ei työskentele yrityksessä. Mä en muista mikä hänen nimi oli. Ja sitten on vielä nuorimmainen eli tämä Robert, joka on mun miehen pomo. Sillä on ilmeisesti jotain talousvaikeuksia, kun ei johtajan palkkakaan tunnu riittävän. Aina kun uusi lasti tulee, niin poika ottaa siitä osan itelleen ja merkkaa ne tavarat hajonneiksi tai hävinneiksi. Tai niin satamatyöläiset ainakin juoruavat. Kai se sitten myy tavarat eteenpäin. Muistan kun Karibialta tuotiin rommilasteja niin lähikapakoissa oli aina hyvää ja halpaa rommia tarjolla ja satamatyöläisillä oli kissan päivät. Patrick meni usein suoraan töistä kapakkaan ja käväisi kotona vaan nukkumassa, mutta nyt se on parantanut tapansa.


— Kiitos rouva Coomber, tämä riittää tällä kertaa ja emmekä vielä tiedä onko tässä edes tapahtunut mitään rikollista. Kerro Patrickille, että soittaa minulle heti kun palaa töistä. Tai itse asiassa voitaisiinko tehdä niin, että sanot hänelle, että tulen tapaamaan häntä yhdeksältä huomenna aamuna varastolle? Ja että tämä on rouva Janen Doylen pyyntö. Jos hänelle ei sovi niin soittaa sitten minulle ja sovitaan joku toinen aika.


— Kuulostaa ihan passelilta, Nella vastasi.


Kerroin yhteystietoni ja suljin puhelimen. Sitten istuin alas ja kirjoitin muistiin lasten nimet sekä Nellan kertomuksen pääkohdat. Patrickin lisäksi aioin järjestää juttelutuokion kaikkien Jamesin lapsien kanssa. Niin ja tietysti hänen vaimonsa kanssa myös! Yritin miettiä mikä hänen nimensä oli mutta tulin siihen tulokseen, etten ollut kuullut sitä vielä.


Menin keittiöön ja kokeilin teekuppini kylkeä. Se tuntui jo aivan kylmältä, joten kaadoin pohjalla olleet litkut viemäriin. En jaksanut keittää enää uutta pannullista. Satuin katsomaan pöydällä olevaa sanomalehteä. Se oli jäänyt auki paikallisuutisten osastolta. Näin otsikon: "Laivavarustamon toimitusjohtaja James Thomas Henry Murphy löydetty kuolleena". Olin ollut juuri pääsemässä tähän uutiseen, kun Jane Doyle oli keskeyttänyt lukuhetkeni.


Jutussa kerrottiin, että herra Murphy oli löydetty sunnuntaina kuolleena sataman varastosta. Syyksi epäillään onnettomuutta. Ei siis mitään uutta, jota en olisi jo Janelta aikaisemmin kuullut.










II


Illemmalla pakkailin tarvikkeita mukaani laukkuun ja lähdin ulos. Nappasin mennessäni vielä naulakosta tweedhattuni päätä lämmittämään. Lokakuun loppupuolella illat olivat jo aika viileitä ja kesän valoisat yöt olivat enää muisto vain. Mutta se sopikin hyvin siihen mitä olin menossa tekemään. Kuu oli vielä ohut sirppi, joten sekään ei häiritsisi hämärähommia. Laitoin ulko-oven kiinni ja kävelin pari askelta kadun varteen. Pudonneet lehdet rapisivat jaloissani. Pieni osa niistä vielä sinnitteli kiinni puissa ja tuuli teki parhaansa saadakseen riuhdottua nekin maahan. Asuntoni sijaitsi Saxony Roadilla Kensingtonin kaupunginosassa. Kotikatuni on noin 500 jaardia pitkä ja sitä risteää kolme poikkikatua. Pohjois- ja eteläpäässä on suuremmat kadut. Koko pitkä katu on täynnä enemmän tai vähemmän samannäköisiä kaksikerroksisia tasakattoisia kelta- tai punatiilitaloja, joissa on erkkeri-ikkunat molemmissa kerroksissa. Tämän kadun lisäksi samanlaisia pitkiä katuja samalaisine asuntoineen löytyi vielä neljä kappaletta, kun mennään itään päin. Tänne on hyvä piiloutua, jos haluaa rauhaa. Tämä sillä olettamuksella, että on onnistunut saamaan rauhalliset naapurit. Minulla oli ollut tässä onnea, kun satuin mainion Flo-lesken naapuriksi.


Minun taloni on keltatiilinen, kuten muutkin aivan naapurissa olevat. Talot ovat viktoriaanista tyyliä ja niiden hyvin pienellä etupihalla on rautaiset matalat aitaukset. Minun pihani eroaa kaikista muista sen takia, että siinä kasvaa pieni lehmus. Puu on kapea, mutta melko korkea. Sen ansiosta asuntoni on helppo löytää, ja olenkin neuvonut sen avulla tulevia vieraita löytämään taloni. Toivottavasti hieno puuni ei häiritse ketään, eikä jokin lautakunta sitten käske minua kaatamaan sen. No turha sitä on murehtia etukäteen. Puun lisäksi talossani ei ole oikeastaan mitään muista poikkeavaa. Kaikki talot ovat toisissaan kiinni sivuseinistään ja aina kaksi taloa muodostaa parin, jossa ulko-ovet ovat vierekkäin ja ovenkahvat ovat toinen vasemmassa ja toinen oikeassa reunassa. Pienenä erona muihin on vielä se, että oma oveni on musta, kun muilla on pääsääntöisesti valkeat. Ovessa on kyltti, jossa lukee "Etsivätoimisto Hawtree" keltaisella tekstillä sinistä pohjaa vasten.


Kadulla seisoi vaalea pakettiauto, joka oli ollut ensimmäinen hankinta, jonka olin tehnyt, kun perustin yritykseni viime toukokuussa. Siitä oli kylläkin vielä reilusti yli puolet osamaksuja maksamatta. Auto oli kuitenkin hyvässä kunnossa ja melkein uusi. Se oli vuodelta 1966 eli vain kaksi vuotta vanha kulkupeli.


Avasin pakettiauton perässä olevat niin sanotut ladonovet ja laitoin varustekassin sinne. Takaosastossa oli myös pieni kaasukeitin, jolla pystyi keittämään teevedet. Se oli kyllä tarkkuutta vaativaa puuhaa, eikä edes ihan vaaratonta. Teetä keittäessä takaovet piti jättää hieman raolleen, että ilma vaihtuu eikä kiehuvan veden kanssa sopinut hutiloida pienessä tilassa muutenkaan.


Hyppäsin ohjaamoon, käynnistin moottorin ja lähdin ajamaan ennalta sovittuun paikkaan. Tällä ajaminen oli mukavaa, ihan kuin tavallisella henkilöautolla olisi ajanut. Vaihdekeppikin oli kätevästi lattiassa kiinni ja ohjaus toimi tarkasti. Moottorissa oli voimaa tarpeeksi, että myös henkilöautojen varjostaminen onnistui loistavasti.


Suuntasin itään ja saavuin pian Old Swanin kaupunginosaan. Siellä sovitussa kadunkulmassa odottelikin jo mies vihreässä takissaan. Hän on Neil, vanha tuttuni, joka työskenteli postitoimistossa, jonka vastuisiin kuului myös telekommunikaatio. Neil oli ammatiltaan puhelinasentaja. Hän oli joutunut aiemmin hankaluuksiin alamaailman kanssa silloin kun vielä toimin partiopoliisina ja olin auttanut häntä silloin pääsemään hankalasta tilanteesta eroon.


Nyt pyysin häneltä vastapalvelusta, kun minun piti päästä salakuuntelemaan erästä puhelinta. Pysähdyin kadun varteen ja viittoilin Neilille. Hän huomasi minut ja nousi kyytiin.


— Iltaa, Neil!


— Terve, Mac! Mitäs minun pitäisi oikein tehdä? hän kysyi selvästi harmistuneessa mielentilassa jo valmiiksi.


— Ei mitään kummallista, laitat vaan kuuntelulaitteen kiinni pylvääseen, että pääsen selville siitä, mitä kohteeni puhuu puhelimessa.


— Niin, ei mitään kummallista, pitää vaan kiivetä huojuvaan puhelintolppaan ja laittaa langat kiinni oikeaan linjaan kymmenistä eri vaihtoehdoista, Neil purnasi.


— Sinultahan se sujuu, sanoin rohkaisevasti.


— Kyllä se sujuu, mutta kun se ei ole laillista, ja jos jäädään kiinni, niin mä menetän työni saman tien. Ja pahimmassa tapauksessa linnaa tulee vielä kaupanpäälle.


En olisi halunnut mennä kiristyslinjalle, mutta ei näyttänyt olevan muutakaan vaihtoehtoa, joten muistutin häntä viime vuoden alkupuolella tapahtuneesta välikohtauksesta.


— Muistatko silloin kun ne kaksi konnaa runtelivat sinua kadulla? kysyin.


— No muistan tietysti.


— Ja kuka tuli pelastamaan? Enkä pidättänyt sinua silloin, vaikka sinullakaan ei olleet puhtaat jauhot pussissa.


— Tiedän. Sä autoit ja olen siitä kiitollinen, Neil vastasi lannistuneena. — Lähetään vaan ajamaan minne nyt ollaankaan matkalla.


Ajoimme Ashton Streetille, jolla seisoi siisti rivi keskikoisia taloja. Niissä kaikissa oli yllättävän iso ja hieno etupiha nurmikkoineen. Hakemani talo näkyi kadun vasemmalla puolella. Sitten etsiskelin lähimmän puhelintolpan sijaintia ja hyvin läheltä talon vierestä se löytyikin. Siitä lähti piuhoja kaikkiin ympärillä oleviin taloihin kuin sateenvarjosta niitä metallirimoja.


— Perillä ollaan, sanoin ja parkkeerasin auton tien varteen.


Kävelin auton takapuolelle ja avasin ovet. Avasin lattialla lojuvan laukkuni, jossa oli tarvittavia työkaluja ja sekä kuuntelulaite johtoineen ja kuulokkeineen.


Neil tuli myös ulos ja valitsi sopivat työkalut laukusta mukaansa. Vilkaisin ympärille, ja varmistin että ketään ei ollut lähellä. Rauhalliselta vaikutti.


Tarkkailtavassa talossa paloi valot eli joku oli siellä paikalla. Näillä sähkön hinnoilla lamppuja ei pidetty turhaan päällä. Ja onneksi kadulla oli muitakin autoja parkissa, niin sekoittauduimme joukkoon hienosti ilman liikaa huomiota.


Nousin autoni takaosastoon ja aloin virittämään kuuntelulaitetta käyttövalmiiksi. Se oli oikeastaan vain kuulokeosa sodanaikaisesta kenttäpuhelimesta. Laitteella ei pystynyt nauhoittamaan puhelua, vaan pelkästään kuuntelemaan. Mikrofoni siitä oli luonnollisesti poistettu, koska en halunnut ylimääräisiä rasahteluja linjalle. Annoin Neilille piuhan pään ja sanoin että menisi tekemään taikojaan. Pian hän olikin jo palannut.


— Nyt sen pitäisi toimia. Saat tasan kaksi tuntia aikaa. Näin tuossa matkan varrella sopivan tuntuisen pubin, joten menen sinne ja tulen kahden tunnin kuluttua purkamaan nämä viritykset. Jos laitteet pitää ottaa irti ennen sitä, niin koita katkasta johto tuolta ylhäältä tolpasta, ettei jää narua roikkumaan ihmisten ihmeteltäväksi. Ja jos jäät kiinni, niin en liity sitten tähän mitenkään.


— Ymmärrän, ja kiitos avusta. Äläkä innostu siellä pubissa litkimään olutta niin paljon, ettet pääse enää tuonne pylvääseen, sanoin ja Neil naurahti kuivasti, nosti ranteensa niin, että kello näkyi ja osoitti viisareita minulle.


— Palaan tasan puoli yhdeksältä.


Laitoin oven niin kiinni, mutta jätin hieman rakoa ulos menevälle johdolle, ettei se olisi vioittunut. Takaosastossa oli myös pari puista laatikkoa, joista pienemmästä sai itselleen penkin ja isompi toimi kuuntelulaitteiden pöytänä. Siihen mahtui viereen myös muistiinpanovälineet.


Kuuntelu liittyi tehtävään, jonka olin saanut Emma Walker nimiseltä rouvalta. Hän epäili, että hänen miehensä mahdollisesti pettää häntä, joten hän oli pyytänyt, että seuraisin millä asioilla mies liikuskelee.


Tämä oli ensimmäinen ja ainoa tapaus, jota olin pääsyt tutkimaan perustettuani uuden etsivätoimistoni. Totta puhuakseni olin mainostanut palveluksiani vasta muutaman viikon. Olin sitä ennen pitänyt pienen loman ja sitten tehnyt yritykseni käynnistämiseen liittyviä asioita vähitellen. Noin viikko sitten Emma oli ottanut minuun yhteyttä. Olin sopinut, että Emma järjestäisi itselleen jotain tekemistä kotinsa ulkopuolella tänä maanantaina illalla kello kuuden jälkeen. Ja pyysin että hän olisi myös kertonut miehelleen aikeistaan olla poissa kotoa koko illan. Silloin saattaisi tapahtua jotain suuremmalla todennäköisyydellä.


Olin nyt istumassa jakkarallani kuuntelulaitteet korvilla. Mitään ei kuulunut. Odottelin puolisen tuntia täydellisessä hiljaisuudessa.


Yksinäinen koiran ulkoiluttaja säikäytti minut, kun koira rupesi haukkumaan kuuntelupisteeni kohdalla. Se oli varmaan haistanut minut, mutta onneksi omistaja veti ilmeisesti koiran pois nuuskimasta autoani ja parivaljakko jatkoi matkaansa. Hyvä ettei ulkoiluttaja kompastunut kuuntelujohtoon, joka tuli autosta ja meni tolpalle jalkakäytävän yli.


Linja pysyi hiljaisena ja minun piti vaihdella vähän väliä asentoa, koska selkääni alkoi kivistämään kyyryssä istuskelu. Rupesin ajattelemaan huomista aamua, kun menisin satamaan varastolle kyselemään Patrickilta, mitä oli oikein tapahtunut. Mistä kohtaa ruumis oli löytynyt ja millaisessa kunnossa? Eihän henkilö, joka ei ole lääkäri tai sairaanhoitaja, voi paljoa kertoa millaisessa fyysisessä kunnossa ruumis oli ollut, mutta saisinpa ainakin käsityksen mahdollisesta rikospaikasta, ja siitä että vaikuttaako tapaus todellakin pelkältä onnettomuudelta vai onko joku kenties tönäissyt miehen portaita alas. Se ei olisi vaatinut paljoa voimaa, koska Jamesilla oli huonokuntoisen polvi ja sen vuoksi luultavasti heikko tasapaino.


Yhtäkkiä puhelinlinja rasahti ja sieltä alkoi kuulumaan tuuttausta. Nyt tuli soitto!


— Ravintola Red House, kuului linjalta. — Kuinka voin palvella?


— Haloo, täällä on Daniel Walker, mies esitteli itsensä. Daniel oli Emman aviomiehen nimi, joten oikea henkilö on kyseessä, ajattelin itsekseni. — Varmistaisin vaan että sovittu tapaaminen on voimassa tänä iltana.


— Iltaa herra Walker. Odotapa niin katson kalenterista. Kyllä tapaaminen on puolen tunnin päästä, eli varttia vaille kahdeksan, ravintolatyöntekijä vastasi.


— Kiitos, nähdään piakkoin, Daniel sanoi ja puhelu katkesi.


Käteni alkoivat tärisemään, kun kiskoin johdon nopeasti kuuntelulaitteesta irti. Voihan perhana, Daniel tapaa jonkun jo puolen tunnin päästä. Johdon pää on saatava pylvään nokasta irti ja pian.


Ei mitään kummallista, kuten olin itsekin Neilille sanonut aiemmin. Avasin takaovet ja hyppäsin ulos. Siellä oli alkanut juuri hieman satamaan. Liukas pylväs, aina vaan parempi, ajattelin ja kelasin johtoa lähestyen vähitellen puhelinpylvästä.


Jätin kelan juurelle ja nostin oikean jalkani ensimmäiselle askelmalle. Katsoin ympärilleni, ettei ketään ollut ihan lähistöllä. Pylväässä oli metallisia askelmatappeja kiinni niin, että pylvästä pitkin saattoi nousta ilman erikoiskenkiä.


Aloin nousemaan mahdollisimman pikaisesti ja tarkistin että olin ottanut ruuvimeisselin ja katkaisupihdit taskuuni. Työkalut, joita arvioin tarvitsevani. Sade yltyi ja olin kohta jo huipulla. Ahtaita paikkoja välttelin viimeiseen asti, mutta onneksi en potenut minkäänlaista korkeanpaikan kammoa.


Huomasin, että pimeä oli jo todella ehtinyt laskeutua, kun tutkin johtokasaa. Hetken ihmettelin, että miten saan oikean johdon irti. Ei siinä auttanut kuin etsiä kuuntelujohdon päätä ja katkaista se mahdollisimman läheltä sitä kohtaa, mihin Neil oli johdot yhdistänyt tiukalla solmulla. Pudotin johdon pään maahan ja kiipesin itsekin alas. Jalka lipsahti vain kerran ja rautainen askelma raapaisi kipeästi nilkkaani.


Kun pääsin vihdoin alas, laitoin johdon kiireesti kelalle, heitin sen auton takaosastoon ja ajoin auton vähän kauemmaksi kadulle niin, että näin autosta suoraan Danielin ovelle. Missähän kyseinen Red House ravintola oli, mietin kuumeisesti. Ei kai se kovin kaukana voinut olla, jos Danielilla on tapaaminen siellä jo puolen tunnin kuluttua. Jäin odottelemaan autoon, kunnes Daniel tulisi ulos asunnostaan.


***


Vartin kuluttua tummaan pitkään takkiin pukenut mies tuli ulos asunnosta. Hänellä oli sateenvarjo, jonka hän avasi heti, kun pääsi pihalta kadulle. Minulla oli monenlaista romua mukana autossani, mutta sateenvarjoa en ollut tajunnut sinne pakata. Ei olisi oikein huvittanut lähteä sateeseen kävelemään, mutta liikennettä oli enää niin vähän, että hitaasti ajava yksittäinen auto olisi kiinnittänyt liikaa huomiota. Varsinkaan kun en tiennyt yhtään missä Danielin päämääränä oleva ravintola sijaitsi.


Hyppäsin siis pihalle, otin nopeasti takaosastosta kameralaukun mukaan ja laitoin sen takkini sisään. Kamera oli myös yksi niistä ensimmäisistä ostoksista, mitä olin tehnyt, kun olin perustanut toimiston. Olin hankkinut sen käytettynä mutta hintaa oli silti ollut reilut sata puntaa. Kamerassa oli tehokas zoomilinssi, jolla pystyi ottamaan tarkkoja kuvia kauempanakin sijaitsevista kohteista. Aioin ostaa myöhemmin myös erillisen linssin, jolla voisin ottaa paremmin kuvia rikospaikoista ja muista lähellä olevista kohteista, mutta se sai vielä odottaa. Kamera oli nyt sateelta suojassa takin sisällä omassa pienessä laukussaan, kun kävelin melko nopeaa vauhtia seuraten Danielia sopivan matkan päästä.


Mies suuntasi etelää kohti ja parin sadan jaardin päästä hän kääntyi vasemmalle isommalle tielle Prescot Streetille, ja jäin odottelemaan hetkeksi ennen kuin seurasin häntä sinne.


Tie oli autio. Olinko kadottanut hänet? Ei sentään, tuolla hän käveli edelleen. Seurasin häntä huomaamattomasti, ja kun Daniel saapui risteykseen, hän meni yli ja vaihtoi kadun puolta. Sitten hän pysähtyi ja käveli eräästä ovesta sisään.


Kävelin lähemmäksi rakennusta, johon Daniel oli juuri mennyt, ja näin että oven yläpuolella luki Red House. Ravintola oli auki, eikä Daniel ollut koskaan aikaisemmin nähnyt minua, joten avasin oven ja painuin sisään.


Paikka oli hämärästi valaistu ja kodikas. Luultavasti perheravintola. Yritin etsiä katseellani ravintolasalista Danielia. Salissa oli useita kymmeniä pöytiä ja sen perällä oli erillinen baaritiski. Olisiko Daniel jo istumassa salissa jonkun vieraan naisen kanssa? Sitähän tässä yritetään todistaa, ajattelin ja kävelin hitaasti oven vieressä olevalle naulakolle. Jätin märän päällystakkini naulakkoon, tweedhattuni hyllylle ja otin kameralaukun mukaan. Näin viereisessä naulakossa tumman pitkän takin, joka kuului luultavasti Danielille. Mielessä kävi tutkia taskut mutta tarjoilija tuli jo salin puolelta vastaan ja kysyi olinko tullut syömään ja kuinka monelle pöydän pitäisi olla. Vastasin, että tulin syömään jotain kevyttä, ja olin yksin. Tarjoilija lähti johdattamaan minua ravintolasalin läpi.


— Haluaisin syödä tässä pöydässä, sanoin ja pysähdyin, kun olimme keskellä salia. Siitä olisi hyvät tarkkailuasemat koko paikkaan. Ravintolassa oli arviolta noin parikymmentä asiakasta. En ollut vielä huomannut Danielia, koska en tiennyt millaiset vaatteet hänellä oli naulakkoon jätetyn pitkän takin alla. Salin hämäryys teki hommasta vielä astetta haastavamman.


— Mutta tämä on aika iso pöytä yhdelle, tarjoilija sanoi ja osoitti nurkkaan. — Tuolla reunassa olisi sopiva pieni pöytä yhdelle.


— Niin, mutta muistinkin että minulle on tulossa pari ystävää myös kohta syömään, sanoin, enkä edes olettanut, että tarjoilija uskoisi hätäisesti keksimääni valetta. Tarjoilija katsoi minua hieman kulmiensa alta.


— Hyvä on, istukaa tähän. Odota hetki, niin haen ruokalistan.


Kiitin tarjoilijaa ja istuin pöytään. Koko salakuuntelu alkoi tuntumaan turhalta, koska saman lopputulokseen olisi päässyt yksinkertaisesti vain odottelemalla autossa asunnon ulkopuolella. En ollut osannut odottaa, että Daniel olisi soittanut ravintolaan, vaan että hän olisi enneminkin ottanut puhelun suoraan jollekin naiselle, jonka hän olisi tavannut sitten joko omassa- tai naisen kotona. No tuli ainakin testattua, että kuuntelulaite toimii. Lisäksi olin oppinut, kuinka linjaa kuunnellaan, enkä tarvitsisi enää Neilin apua tässä asiassa. Mieleeni juolahti myös parannusidea, eli solmun sijaan voisin käyttää jonkinlaisia hauenleukapuristimia johdon kiinnittämiseen linjaan. Silloin voisin purkaa virityksen nousematta pylvääseen uudelleen pelkästään nykäisemällä johdosta, jolloin liitos irtoaisi. Salakuuntelussa piili vain aika isot riskit jäädä kiinni, eikä kuultuja keskusteluita voisi edes käyttää suoraan todisteina, koska ne on hankittu laittomalla tavalla. Pahimmillaan kaikki työstä saadut tulot menisivät salakuuntelusta seuranneiden sakkojen maksuun. Ja kuuntelulaitteet menisivät valtiolle rikoksentekovälineinä.


Aloin käymään asiakkaita läpi katseellani. Missä Daniel ja hänen salaperäinen seuralaisensa oli? Kyllä täällä pariskuntia näytti olevan ja muutamia isompiakin seurueita. Kävin kaikki pöydät huolellisesti läpi, mutta Danielia ei näkynyt missään. Tarjoilija saapui ruokalistan kanssa ja kysyi mitä ottaisin juomaksi. Tilasin pintin hanaolutta ja sanoin että minun pitää vielä miettiä ruokaa. Hetken kuluttua tarjoilija palasi tarjottimen kanssa.


— Tässä on olut, herra, tarjoilija sanoi ja asetteli tuopin huolellisesti pöydälle lasinalustan päälle.


— Kiitos.


— Onko listalta jo löytynyt jotain?


— Ei vielä, haluaisin vielä vähän miettiä, sanoin ja tarjoilija poistui paikalta.


Join olutta hitaasti ja huomasin kun tarjoilija oli taas matkalla pöytääni. Eikö hän voisi jättää minua jo rauhaan vähäksi aikaa? Samalla hetkellä baaritiskin takana ollut ovi aukesi ja sieltä tuli Daniel ja joku toinen siistiin puvuntakkiin pukeutunut mies. He keskustelivat iloisesti ja kävelivät kohti ulko-ovea. Oliko tuolla takana jokin salakapakka tai laiton uhkapeliluola? Tarjoilija oli jo pöytäni kohdalla ja oli juuri avaamassa suutaan, mutta keskeytin hänet.


— Tulikin muutos suunnitelmiin, en haluakaan syödä nyt. Paljonko olut maksoi?


— Eh, tuota, se tekee kolme shillinkiä, tarjoilija sanoi hämmästyneenä.


— Tuossa on neljä, sanoin ja laitoin rahat pöydälle.


Nousin pöydästä ja yritin katsella mihin asti Daniel ja se toinen mies olivat ehtineet mennä. He olivat jo ulkoovella. Kävelin vähitellen heitä kohti, ja näin kun miehet kättelivät ja Daniel poistui ravintolasta. Toinen mies kääntyi takaisin ja käveli suoraan kohti minua.


— Anteeksi, sanoin ja tartuin miestä kevyesti hihasta kiinni, kun hän oli ohittamassa minua.


— Herra? Voinko olla jotenkin avuksi? hän kysyi ja tajusin että kyseessä on ravintolan työntekijä.


— Oletko täällä töissä?


— Kyllä, minä omistan tämän paikan.


— Aivan. Saisinko tehdä yhden kysymyksen?


— No se riippuu tietysti kysymyksestä, johtaja sanoi ja jäi odottamaan tulevaa kysymystäni nojaten hieman taaksepäin. Hänen kätensä hakeutuivat eteen ristiin muodostaen torjuvan eleen.


— Mistä puhuitte herra Walkerin kanssa äsken?


— Ja tunnetko sinä herra Walkerin? johtaja teki vastakysymyksen.


— Kyllä, tavallaan. Hänen vaimonsa on huolissaan, että herra Walker pettää häntä, sanoin asian aivan suoraan kuten asia oli, koska en keksinyt muutakaan. Joskus suora lähestymistapa voisi tuottaa parhaan tuloksen ja siinä saa myös pienen yllätyksen edun puolelleen, kun vastapuoli ei ehdi miettimään vastaustaan pidempään. Mutta tämä mies oli selvästi tilanteen tasalla ja sanoi hyvin maaliin osuneen arvauksensa.


— Ja sinä olet yksityisetsivä?


— Juuri niin. Klassinen tapaus tutkittavana. Mies pettää vaimoa.


Johtajan naama pysyi vakavana ja hän näytti miettivän kovasti mitä sanoisi seuraavaksi.


— Normaalisti en kertoisi asiakkaideni asioista vieraalle ihmiselle mitään, mutta satun tuntemaan sekä herra Danel että rouva Emma Walkerin, ja en halua, että Emma rouva on turhaan huolissaan. Hänellähän on syntymäpäivät tulossa.


— No niinpä tietysti! huudahdin. Ja tunsin kuin näkymätön lamppu syttyi pääni yläpuolella.


— Niin, me suunnittelimme yllätysjuhlia Emmalle. Tänne tulee suuret juhlat ja olemme jo monena iltana miettineet yksityiskohtia. Orkesterikin tulee soittamaan ja pitopöytä tulee olemaan monipuolinen, johtaja luetteli.

